ไปรษณีย์ไทย จัดทำแสตมป์เฉลิมพระเกียรติ 70 พรรษา พระบาทสมเด็จพระวชิรเกล้าเจ้าอยู่หัว
นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด กล่าวว่า เนื่องในโอกาสวันเฉลิมพระชนมพรรษา พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงเจริญพระชนมพรรษา 70 พรรษา ไปรษณีย์ไทยจึงจัดทำแสตมป์ที่ระลึกชุด “วันเฉลิมพระชนมพรรษาพระบาทสมเด็จพระวชิรเกล้าเจ้าอยู่หัว” โดยอัญเชิญพระบรมฉายาลักษณ์ที่ฉายคู่กับสมเด็จพระนางเจ้าสุทิดา พัชรสุธาพิมลลักษณ พระบรมราชินี และตราสัญลักษณ์พระปรมาภิไธยย่อ ว.ป.ร. มาจัดพิมพ์บนดวงแสตมป์ ด้วยเทคนิคพิมพ์ฟอยล์ทองบริเวณตัวเลขราคา เพื่อเพิ่มความงดงาม จำหน่ายราคาดวงละ 10 บาท (เต็มแผ่น 10 ดวง) สำหรับซองวันแรกจำหน่ายเป็นภาพดอกรวงผึ้ง ดอกไม้ประจำรัชกาลที่ 10 ที่นักออกแบบนำมาประยุกต์เป็นลายไทย พร้อมพิมพ์ฟอยล์ทอง ราคาซองละ 20 บาท จำหน่าย 28 กรกฎาคมนี้ ที่ไปรษณีย์ทั่วประเทศ และทางออนไลน์ผ่านแอปพลิเคชัน หรือเว็บไซต์ www.thailandpostmart.com” สอบถามเพิ่มเติมที่ ฝ่ายบริหารลูกค้าและพัฒนาผลิตภัณฑ์บริการไปรษณีย์  โทร 0 2573 5480, 0 2573 5463